“Demokratlashtirish va inson huquqlari” jurnali tahririyatining faoliyatini qo‘llab-quvvatlash to‘g‘risida

O‘zbekiston Respublikasi Prezidentining “Inson huquqlari bo‘yicha O‘zbekiston Respublikasi Milliy markazi faoliyatini takomillashtirish to‘g‘risida” 2018-yil 10-dekabrdagi PQ-4056-son qarori ijrosini ta’minlash hamda “Demokratlashtirish va inson huquqlari” jurnali tahririyatining faoliyatini samarali tashkil qilish, uning moddiy-texnika bazasini mustahkamlash maqsadida Vazirlar Mahkamasi qaror qiladi:
 1. Quyidagilar:
 “Demokratlashtirish va inson huquqlari” jurnali tahririyati mustaqil yuridik shaxs maqomiga ega bo‘lmagan, Inson huquqlari bo‘yicha O‘zbekiston Respublikasi Milliy markazining (keyingi o‘rinlarda Markaz deb ataladi) tarkibiy bo‘linmasi ekanligi;
 O‘zbekiston Respublikasi Prezidentining “O‘zbekiston Respublikasida yuridik jurnallar tizimini yanada rivojlantirish chora-tadbirlari to‘g‘risida” 2005-yil 18-oktabrdagi PQ-203-son qarori bilan “Demokratlashtirish va inson huquqlari” jurnalining asosiy vazifalari belgilanganligi ma’lumot uchun qabul qilinsin.
 2. Quyidagilar:
 xodimlari umumiy cheklangan soni 18 nafar bo‘lgan “Demokratlashtirish va inson huquqlari” jurnali tahririyati tuzilmasi 1-ilovaga muvofiq;
 “Demokratlashtirish va inson huquqlari” jurnali tahririyati xodimlari mehnatiga haq to‘lash razryadlari 2-ilovaga muvofiq tasdiqlansin.
 Markaz direktoriga, zarur hollarda, “Demokratlashtirish va inson huquqlari” jurnali tahririyatining (keyingi o‘rinlarda tahririyat deb ataladi) tuzilmasiga xodimlarning belgilangan umumiy cheklangan soni va mehnatga haq to‘lash fondi doirasida o‘zgartirishlar kiritish huquqi berilsin.
 3. Markaz direktoriga:
 yillik mehnatga haq to‘lash fondining 50 foizi miqdorida tahririyat xodimlarini moddiy rag‘batlantirish maxsus fondini tashkil qilishga;
 moddiy rag‘batlantirish maxsus fondi hisobidan yuqori kasb mahoratiga ega bo‘lgan va tahririyat faoliyatining samaradorligini oshirishga hissa qo‘shayotgan xodimlarning lavozim maoshlariga ustamalar belgilash hamda tahririyat xodimlariga bir yo‘la mukofotlar to‘lash va moddiy yordam ko‘rsatishga ruxsat berilsin.
 4. Belgilansinki:
 “Demokratlashtirish va inson huquqlari” jurnalini sotish va reklamadan tushadigan mablag‘lar, O‘zbekiston Respublikasi Davlat budjeti mablag‘lari va qonunchilik hujjatlari bilan taqiqlanmagan boshqa manbalar tahririyat faoliyatini moliyalashtirish manbalari hisoblanadi; 
 tahririyat faoliyatini moliyalashtirish uchun O‘zbekiston Respublikasi Davlat budjeti mablag‘lari tahririyat xarajatlarining o‘z daromadlari bilan qoplanmagan qismi uchun ajratiladi;
 2019-yil 1-dekabrdan boshlab haq to‘lash razryadlariga ko‘ra tahririyat xodimlari lavozim maoshini aniqlashda tarif koeffitsiyentlari 1,7 baravar ko‘paytirilgan miqdorda qo‘llaniladi.
 5. Markaz O‘zbekiston Respublikasi Moliya vazirligi bilan birgalikda 2020-yil 1-martga qadar Markazning budjetdan tashqari mablag‘lari va O‘zbekiston Respublikasi Davlat budjeti mablag‘lari hisobidan tahririyatning moddiy-texnik bazasini yangilash uchun zarur bo‘lgan mebel, inventarlar, kompyuter texnikasi va boshqa asbob-uskunalar hamda axborot-kommunikatsiya texnologiyalarini xarid qilish choralarini ko‘rsin. 
 6. O‘zbekiston Respublikasi Moliya vazirligi Markazga O‘zbekiston Respublikasi Davlat budjeti mablag‘lari hisobidan “Damas” rusumli 1 ta avtotransport vositasini sotib olish uchun zarur mablag‘lar ajratsin va saqlash uchun limit belgilansin. 
 7. Mazkur qarorning bajarilishini nazorat qilish Vazirlar Mahkamasining Yoshlar siyosati, madaniyat, ma’naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin.